CELEX: 32022D0219
Language: hu
Date: 2022-02-11 00:00:00
Title: A Bizottság (EU) 2022/219 végrehajtási határozata (2022. február 11.) a valamely harmadik félnek kárt okozó és bármely közvetlenül vagy személyében érintett személy által a Bizottsághoz utalt végrehajtó hivatalok jogi aktusai jogszerűségének az 58/2003/EK tanácsi rendelet 22. cikkének (1) bekezdése értelmében történő felülvizsgálatára vonatkozó eljárási szabályok megállapításáról

2022.2.18.   
               
               
                  HU
               
               
                  Az Európai Unió Hivatalos Lapja
               
               
                  L 37/46
               
            
         A BIZOTTSÁG (EU) 2022/219 VÉGREHAJTÁSI HATÁROZATA
         (2022. február 11.)
         a valamely harmadik félnek kárt okozó és bármely közvetlenül vagy személyében érintett személy által a Bizottsághoz utalt végrehajtó hivatalok jogi aktusai jogszerűségének az 58/2003/EK tanácsi rendelet 22. cikkének (1) bekezdése értelmében történő felülvizsgálatára vonatkozó eljárási szabályok megállapításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az 58/2003/EK tanácsi rendeletre (1) és különösen annak 22. cikke (1) bekezdésére,
         mivel:
         
                     (1)
                  
                  
                     Az 58/2003/EK rendelet 22. cikkének (1) bekezdése értelmében a Bizottságot felkérhetik arra, hogy vizsgálja felül a végrehajtó hivatal bármely olyan aktusának jogszerűségét, amely harmadik félnek kárt okoz.
                  
               
                     (2)
                  
                  
                     Az érdekelt harmadik fél és az érintett végrehajtó hivatal érveinek meghallgatását követően a Bizottságnak két hónapon belül határozatot kell hoznia.
                  
               
                     (3)
                  
                  
                     Az 58/2003/EK rendelet 22. cikkének (3) bekezdése szerinti végleges határozatában a Bizottság vagy fenntartja a végrehajtó hivatal jogi aktusát, vagy úgy határoz, hogy a végrehajtó hivatalnak (részben vagy egészben) módosítania kell azt.
                  
               
                     (4)
                  
                  
                     Az érintett végrehajtó hivatalnak meg kell hoznia az 58/2003/EK rendelet 22. cikkének (4) bekezdése szerinti bizottsági határozatnak való megfeleléshez szükséges intézkedéseket.
                  
               
                     (5)
                  
                  
                     Értékelését követően a Bizottság felfüggesztheti a szóban forgó jogi aktus végrehajtását, vagy ideiglenes intézkedéseket írhat elő, amennyiben fennáll a jogszerűségi felülvizsgálatot kezdeményező fél jogai veszélyeztetésének kockázata.
                  
               
                     (6)
                  
                  
                     A szerzett tapasztalatokra építve meg kell állapítani a végrehajtó hivatalok jogi aktusainak az 58/2003/EK rendelet 22. cikkének (1) bekezdése szerinti jogszerűségi felülvizsgálatára vonatkozó eljárási szabályokat.
                  
               
                     (7)
                  
                  
                     Ez az eljárási szabályzat nem alkalmazandó sem a Bizottság által az 58/2003/EK rendelet 22. cikkének (2) bekezdése alapján saját kezdeményezésére indított felülvizsgálati eljárásokra, sem a tagállamok által az említett rendelet 22. cikkének (1) bekezdése alapján indított eljárásokra.
                  
               
                     (8)
                  
                  
                     Ezen eljárási szabályzatot az uniós költségvetésből és egyéb forrásokból finanszírozott végrehajtó hivatalok létrehozására és működésére vonatkozó iránymutatások megállapításáról szóló bizottsági határozat melléklete egészíti ki,
                  
               ELFOGADTA EZT A HATÁROZATOT:
         
            1. cikk
            A végrehajtó hivatalok jogi aktusai jogszerűségének az 58/2003/EK rendelet 22. cikkének (1) bekezdése szerinti bizottsági felülvizsgálatára vonatkozó eljárási szabályokat a melléklet tartalmazza.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2022. február 11-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 11., 2003.1.16., 1. o.
         
      
      
         
            MELLÉKLET
            Eljárási szabályzat az 58/2003/EK rendelet 22. cikkének (1) bekezdése értelmében a végrehajtó hivatalok olyan jogi aktusai jogszerűségének felülvizsgálatára, amelyek harmadik félnek kárt okoznak, és amelyeket bármely közvetlenül vagy személyében érintett személy a Bizottság elé utalt
            
               1. cikk
               Tárgy
               
                  (1)   Ezen eljárási szabályzatot az 58/2003/EK rendelet 22. cikkének (1) bekezdése értelmében közvetlenül vagy személyében érintett személy (a továbbiakban: panaszos) által indított, az ezen eljárási szabályzat 2. cikkének (1) bekezdésében említett jogi aktus jogszerűségének felülvizsgálatára irányuló eljárásra (a továbbiakban: a jogszerűség-felülvizsgálati eljárás) kell alkalmazni.
               
               
                  (2)   Ez az eljárási szabályzat nem terjed ki sem a Bizottság által az 58/2003/EK rendelet 22. cikkének (2) bekezdése alapján saját kezdeményezésére indított felülvizsgálati eljárásokra, sem a tagállamok által az említett rendelet 22. cikkének (1) bekezdése alapján indított eljárásokra.
               
            
            
               2. cikk
               Hatály
               
                  (1)   A jogszerűség-felülvizsgálati eljárás a végrehajtó hivatal mint igazgatási hatóság által végrehajtott alábbi jogi aktusokra terjed ki:
                  
                              a)
                           
                           
                              támogatási kérelem elutasítása;
                           
                        
                              b)
                           
                           
                              közbeszerzési eljárásban benyújtott ajánlat vagy részvételi jelentkezés elutasítása;
                           
                        
                              c)
                           
                           
                              díjpályázaton benyújtott pályázat elutasítása;
                           
                        
                              d)
                           
                           
                              egy jogalany vagy meghatározott jogállás jóváhagyásának megtagadása a résztvevői nyilvántartásban, valamint a kérelmezők pénzügyi vagy működési kapacitásának értékelése.
                           
                        
               
                  (2)   A jogszerűség-felülvizsgálati eljárás a következők ellenőrzésére korlátozódik:
                  
                              a)
                           
                           
                              jogi és eljárási hibák, mint például az értékelési eljárás hibái vagy a jogszerűségi felülvizsgálat tárgyát képező jogi aktus elégtelen indokolása;
                           
                        
                              b)
                           
                           
                              nyilvánvaló értékelési hibák, amelyek befolyásolják a jogszerűségi felülvizsgálat tárgyát képező jogi aktus általános eredményét;
                           
                        
                              c)
                           
                           
                              a jogszerűségi felülvizsgálat tárgyát képező jogi aktus általános eredményét befolyásoló ténybeli hibák;
                           
                        
                              d)
                           
                           
                              hatásköri visszaélés.
                           
                        
               
                  (3)   A jogszerűség-felülvizsgálati eljárás nem terjed ki a végrehajtó hivatal mérlegelési jogkörébe tartozó kérdésekre, például a javaslatok, pályázatok vagy ajánlatok minőségének értékelésére.
               
            
            
               3. cikk
               Illetékes szolgálat
               A jogszerűség-felülvizsgálati eljárás tekintetében illetékes szervezeti egység az a főigazgatóság, amely egy program vagy annak egy része költségvetésének az érintett végrehajtó hivatalra történő átruházásáért felelős.
            
            
               4. cikk
               Átvételi elismervény és nyilvántartásba vétel
               
                  (1)   A jogszerűségi felülvizsgálat iránti kérelem kézhezvételét nyilvántartásba vett átvételi elismervény igazolja.
               
               
                  (2)   Csak a hiánytalan kérelmeket kell nyilvántartásba venni. A jogszerűségi felülvizsgálat iránti kérelmeket akkor kell hiánytalannak tekinteni, ha megfelelnek az alábbi feltételek mindegyikének:
                  
                              a)
                           
                           
                              azokat írásban nyújtják be;
                           
                        
                              b)
                           
                           
                              továbbításuk a megtámadott jogi aktusban megjelölt közigazgatási csatorná(ko)n keresztül történik;
                           
                        
                              c)
                           
                           
                              azonosítják a panaszost, a megtámadott jogi aktust és a felülvizsgálat indokait.
                           
                        
               
                  (3)   A kérelem legfeljebb 7 000 karaktert tartalmazhat (szóközt, sort, sorváltást is beleértve).
               
               
                  (4)   Ha a kérelem hiányos, vagy meghaladja az e cikk (3) bekezdésében meghatározott maximális karakterszámot, az illetékes szolgálat felkéri a panaszost, hogy kéthetes határidőn belül egészítse ki vagy igazítsa ki a kérelmet. A nyilvántartásba vételre a hiánytalan kérelem benyújtását követően kerül sor.
               
               
                  (5)   Ha a panaszos a kéthetes határidőn belül nem egészíti ki vagy nem igazítja ki a kérelmet, úgy azt visszavontnak kell tekinteni, és az aktát le kell zárni.
               
            
            
               5. cikk
               A kérelem elfogadhatósága
               A jogszerűségi felülvizsgálat iránti kérelmek akkor tekinthetők elfogadhatónak, ha az alábbi feltételek mindegyike teljesül:
               
                           a)
                        
                        
                           a kérelmet a megtámadott jogi aktus által közvetlenül vagy személyében érintett természetes vagy jogi személy nyújtotta be;
                        
                     
                           b)
                        
                        
                           a kérelmet attól a naptól számított egy hónapon belül nyújtják be, amikor a panaszos tudomást szerzett a megtámadott jogi aktusról;
                        
                     
                           c)
                        
                        
                           a kérelem olyan cselekményekre vonatkozik, amely az 58/2003/EK rendelet 22. cikke (1) bekezdésének hatálya alá tartozik.
                        
                     
            
               6. cikk
               Pontosítások és további információk kérése
               
                  (1)   Ha a jogszerűségi felülvizsgálat iránti kérelem nem egyértelmű, vagy további információra van szükség, az illetékes szolgálat felkéri a panaszost, hogy öt munkanapon belül tisztázza a kérelemmel kapcsolatos hiányosságokat, vagy nyújtson be kiegészítő információkat.
               
               
                  (2)   A pontosításra vagy további tájékoztatásra irányuló kérelmek nem indokolhatják új indokok vagy érvek felvetését, kivéve, ha azok olyan új elemeken vagy bizonyítékokon alapulnak, amelyekről a panaszos a jogszerűségi felülvizsgálat iránti kérelem benyújtását követően szerzett tudomást.
               
            
            
               7. cikk
               Párhuzamos panaszok
               
                  (1)   Ha a jogszerűségi felülvizsgálat iránti kérelmet a végrehajtó hivatalon belüli belső igazgatási felülvizsgálati eljárás iránti kérelemmel párhuzamosan nyújtották be, és mindkét kérelem a végrehajtó hivatal ugyanazon jogi aktusára vonatkozik, a jogszerűség-felülvizsgálati eljárást a végrehajtó hivatalon belüli belső igazgatási felülvizsgálati eljárás befejezéséig fel kell függeszteni.
               
               
                  (2)   Ha a végrehajtó hivatalon belüli belső igazgatási felülvizsgálati eljárás megerősíti a megtámadott jogi aktust, a jogszerűség-felülvizsgálati eljárás folytatódik, ha a panaszos a megtámadott jogi aktus végrehajtó hivatal általi megerősítésének időpontjától számított egy hónapon belül megerősíti, hogy fenntartja a jogszerűségi felülvizsgálat iránti kérelmét.
                  Ha a panaszos megerősíti a kérelmet, a jogszerűség-felülvizsgálati eljárásnak ki kell terjednie mind az eredetileg megtámadott jogi aktusra, mind a végrehajtó hivatal által a belső igazgatási felülvizsgálati eljárást követően hozott jogi aktusra.
                  Ha a panaszos nem erősíti meg a kérelmet, úgy azt visszavontnak kell tekinteni, és az aktát további értesítés nélkül le kell zárni.
               
               
                  (3)   Ha a végrehajtó hivatalon belüli belső igazgatási felülvizsgálati eljárás nem erősíti meg a megtámadott jogi aktust, a jogszerűség-felülvizsgálati eljárást okafogyottnak kell tekinteni, és az aktát további értesítés nélkül le kell zárni.
               
            
            
               8. cikk
               Felfüggesztés és ideiglenes intézkedések
               
                  (1)   A jogszerűség-felülvizsgálati eljárás csak akkor függeszti fel a megtámadott jogi aktus végrehajtását, ha a Bizottság így határoz.
               
               
                  (2)   Az ideiglenes intézkedés iránti kérelmekről és a megtámadott jogi aktus végrehajtásának felfüggesztéséről a Bizottság határoz, figyelembe véve a megtámadott jogi aktus jellegét, a követelés elfogadhatóságát és sürgősségét.
               
               
                  (3)   A megtámadott jogi aktus végrehajtása nem függeszthető fel, illetve nem írható elő ideiglenes intézkedés, ha a panaszos jogai a jogszerűség felülvizsgálatáról szóló határozat elfogadásáig fennmaradnak vagy megőrizhetők.
               
               
                  (4)   Ha a megtámadott jogi aktus végrehajtását felfüggesztik, vagy ideiglenes intézkedéseket írnak elő, a végrehajtó hivatal minden szükséges intézkedést megtesz az ilyen határozatoknak való megfelelés érdekében.
               
            
            
               9. cikk
               A végrehajtó hivatal észrevételei
               
                  (1)   A jogszerűségi felülvizsgálat iránti kérelmet a nyilvántartásba vételt követően továbbítani kell a végrehajtó hivatalnak. A végrehajtó hivatalt felkérik, hogy öt munkanapon belül nyújtsa be észrevételeit.
               
               
                  (2)   Ha további információkra van szükség, a végrehajtó hivatalt fel kell kérni észrevételeinek tisztázására.
               
            
            
               10. cikk
               A határozathozatal határideje
               
                  (1)   A Bizottság jogszerűség-felülvizsgálati határozatáról a nyilvántartásba vétel időpontját követő naptól számított két hónapon belül, vagy a 7. cikkben meghatározott párhuzamos panaszok esetében a jogszerűségi felülvizsgálat iránti kérelem felfüggesztésének végétől számított két hónapon belül értesíteni kell a panaszost és a végrehajtó hivatalt.
               
               
                  (2)   A két hónapos határidő lejárta után közölt határozat az 58/2003/EK rendelet 22. cikke (1) bekezdésének harmadik albekezdésében említett hallgatólagos elutasítás helyébe lép.
               
            
            
               11. cikk
               Értékelés és döntéshozatali eljárás
               
                  (1)   A bizalmas információk kellő figyelembevétele mellett mindenkor biztosítani kell a tisztességes, átlátható és pártatlan bánásmódot. Minden információcserét írásban kell végezni, és annak a beadványok tisztázására kell korlátozódnia. Meghallgatásra nem kerülhet sor.
               
               
                  (2)   A jogszerűség felülvizsgálatáról szóló határozatot a Bizottság eljárási szabályzatának (1) 12–16. cikkével összhangban kell elfogadni. Az eljárási szabályzat 23. cikkével összhangban hivatalos szolgálatközi konzultáció keretében konzultálni kell a Bizottság valamennyi olyan szervezeti egységével, amelynek jogos érdeke fűződik a határozathoz.
               
               
                  (3)   A megtámadott jogi aktus jogszerűségét mindkét fél érvei alapján kell megítélni.
               
               
                  (4)   A Bizottság a következőképpen határozhat:
                  
                              a)
                           
                           
                              elutasíthatja a jogszerűségi felülvizsgálat iránti kérelmet mint elfogadhatatlant;
                           
                        
                              b)
                           
                           
                              elutasíthatja a jogszerűségi felülvizsgálat iránti kérelmet mint megalapozatlant, mivel nincs olyan körülmény, amely a megtámadott jogi aktus jogellenességére utalna;
                           
                        
                              c)
                           
                           
                              elutasíthatja a jogszerűségi felülvizsgálat iránti kérelmet, mivel a feltárt hiba(ák) nem befolyásolta(ák) a végrehajtó hivatal által hozott határozat végeredményét;
                           
                        
                              d)
                           
                           
                              megalapozottnak tekintheti a jogszerűségi felülvizsgálat iránti kérelmet.
                           
                        
               
                  (5)   Az a), b) és c) pontban említett esetekben a megtámadott jogi aktust fenn kell tartani. A d) pontban említett esetben a megtámadott jogi aktust meg kell semmisíteni.
               
               
                  (6)   A Bizottság határozata nem terjed ki a megtámadott jogi aktus jogszerűségével kapcsolatos olyan kérdésekre, amelyeket a panaszos nem vetett fel, és amelyeket a Bizottság csak a jogszerűség-felülvizsgálati eljárás során azonosított.
               
               
                  (7)   A Bizottság határozata konkrét utasításokat tartalmazhat a végrehajtó hivatal számára a nyomon követéshez szükséges intézkedésekről.
               
            
            
               12. cikk
               Értesítés és nyomon követés
               
                  (1)   A Bizottság tájékoztatja a panaszost és a végrehajtó hivatalt a jogszerűség felülvizsgálatáról szóló határozatról.
               
               
                  (2)   Ha a Bizottság megsemmisíti a megtámadott jogi aktust, a végrehajtó hivatal haladéktalanul megteszi a határozatnak való megfeleléshez szükséges intézkedéseket. A végrehajtó hivatal jelentést tesz a határozat végrehajtásáról az illetékes szolgálatnak.
               
               
                  (3)   A végrehajtást az illetékes szolgálat ellenőrzi és szükség esetén felügyeli a hatásköröket a hivatalra ruházó határozattal összhangban.
               
            
            
               (1)  C(2000) 3614 (HL L 308., 2000.12.8., 26. o.).